Emirato de Cordoba

O **Emirato de Cordoba** estió un estato islamico estendillato por a mayor parte d'a Peninsula Iberica u una etapa historica d'Al-Andalus con gubernants por a dinastía Omeya con títol d'Emir.

## Historia
O principe Abderramán consiguió escapar d'a persecución abasí y se refuchió en Marruecos conseguindo-ie o refirme d'os yemenins, enemigos de Yusuf al-Fihrí, o gobernador de l'Al Andalus. Dimpués en 755 pasó ta l'Al Andalus y desembarcó en Almuñécar. En l'Al Andalus trobó o refirme d'os sirians que heban plegato pa esclafar a segunda revuelta berber, (un exercito d'uns 7.000 dirichitos por Balch). Fue proclamato emir de l'Al Andalus en 756 en Archidona y consiguió a primera victoria contra Yusuf al-Fihrí entrando trunfador en Cordoba, encomenzando a etapa d'o emirato independient de Cordoba.

O primer emir tenió muitas dificultaz: 
*a resistencia de Yusuf y os suyos fillos.
*a resistencia d'o caudiello d'os sirians de Chaén al-Sumayl.
*Aparición de partidarios d'os abbasidas en bels puntos.
*Sublevación d'os antigos aliaus yemenins.
*A famosa expedición de Carlos Magno ta Zaragoza con a derrota de Roncesvals.

Abderramán estructuró l'exercito, creyó nuevos servicios administrativos y encomenzó a construcción d'a Mesquita de Cordoba sobre l'antiga ilesia de Sant Vicent.

O segundo Emir, Hixam I fue proclamato cuan morió o suyo padre y de fueras d'a guerra civil contra os partidarios de su chermano estió un emirato tranquilo. O tercer emir habió de luitar contra revueltas en Cordoba y Toledo. Os rebels de l'Arrabal de Cordoba fuoron forachitatos ta Fez y Creta. Retaculó debant d'os cristianos: os francos ocuporon Barcelona y o reino astur ocupó Lisbona.

Abderramán II habió de luitar contra sublevacions en Toledo y Merida refirmatas por reis cristianos. Alavez os vikingos *[[almochuces]]* entroron por o Guadalquivir y saqueyoron Sevilla. Abderramán ordenó a construcción d'atarazanas pa evitar atra incursión. Bi habió tensions relichiosas entre musulmans y mozarabes y un parroco dito prefecto fue escabezato. Abderramán prebó de solucionar-lo con un concilio de bispes en Cordoba presiditos por o metropolitano de Sevilla que desaprobó l'actitut d'os martirs espontanios.

O Emir Mamad I, a l'igual que os suyos sucesors al-Mundir y Abd Allah tenioron grans problemas internos. Os toledans, refirmatos por Ordoño I de Leyón luitaban con exito contra l'exercito cordobés, y habioron de negociar con ellos. Ibn Marwan, aduyato por Alifonso III se fació fuerte en Extremadura. En Bobastro Umar Hafsun encabezó un movimiento nacionalista que no deixaba tartir a las autoridaz cordobesas. A vegatas no gobernaban que a capital. A la muerte d'Abd Alla a situación yera muito caótica.

Abderramán III consiguió eliminar os focos de rebelión y dica luitó contra os fatimís en o norte d'Africa y en 929 prenió o títol de califa.

## Institucions
O cabo supremo d'o estato yera o sobirán, a qui deciban *emir al muslimin*, *emir al mi’minin* u *soldán*. Considerato como cabo espiritual y temporal, a suya autoridat yera absoluta. Podeba, manimenos, delegar belunas d'as suyas funcions en atras personas, susceptibles d'estar depuestas en cualsiquier inte por o sobirán. Yera cheneral d'os exercitos y dirichiba a politica exterior. Administraba os gastos publicos, presidiba a oración d'os viernes en a mesquita y recibiba o churamiento de fidelidat d'os suyos subditos en o inte de plegar en o trono. Teneba como símbolo o aniello d'oro con a suya divisa personal.

O cargo de mayor importancia dimpués d'o emir yera o de *[[hachib]]* (primer ministro), que yera encargato de dirichir l'administración d'o palacio, a cancillería y a hicienda. O poder d'o Hachib bellas vegatas yera o d'un verdadero sobirán, como en os tiempos d'o califato se desvinió con Almanzor.

O *wazir* (visir u ministro) s'ocupaba de l'armamento, exercito, caballería, manufacturas reyals, comunicacions y secretaría.

As principals fuents d'ingreso yeran a *ganima* (botín), a *chizya* (tributo personal) y o *kharach* (impuesto sobre a propiedat). Bi heba atros impuestos, consideratos ilegals, sobre o bestiar, os mercatos, etc...

O *[[qadí]]* (chuez) por delegación d'o sobirán aplicaba a lei d'alcuerdo con l'Alcorán. As suyas prerrogativas fuoron puyando: primero resolveba problemas de reparto de botins, herencios, esvurcios, castigos, dimpués tamién s'encargaba d'afers administrativos. Entre os funcionarios dependients d'o qadí yera l'almotazén u zabacequia encargato d'aguaitar y castigars os fraus en pesas y midas, velar por a buena calidat d'os productos y a honradeza d'os vendedors.

En l'exercito bi heba soldatos d'oficio, mercenarios y voluntarios. Os soldatos d'oficio yeran os sirians. Dimpués d'o desembarco d'os vikingos organizoron una marina.